Il-Gvern ta' Lawrence Gonzi u Simon Busuttil kienu qed ibassru li l-prezzijiet internazzjonali taż-żejt kienu se jorħsu. Dan fl-istess ħin li kienu jinsistu li t-tariffi tal-enerġija jibqgħu għoljin. It-tbassir sar fl-istess rapport li kien wera kif bl-interconnector ma setgħux jorħsu l-kontijiet u li llum qed niżvelaw partijiet oħra minnu. Biex illum għandna prova f'idejna li ġġib għal kollox fix-xejn id-dikjarazzjoni tal-Partit Nazzjonalista u esponenti tiegħu li kien il-prezz taż-żejt li kien ħalla u kien se jħalli prezzijiet tal-enerġija għoljin. Argument li għadu jsir sa issa. Fil-programm Dissett Simon Busuttil kien mistoqsi dwar ir-rapport li żvelajna l-ġimgħa li għaddiet. Hekk kif kien għadu għamel argument li l-prezz tal-enerġija seta' jorħos bl-interconnector, il-preżentatur innota kif rapport ta' żmien Gvern Nazzjonalista kien wera li l-interconnector ma jraħħasx il-prezzijiet. Busuttil dlonk ħareġ l-iskuza taż-żejt. "Fil-programm elettorali għaliex ma wegħedx li nraħħas il-kontijiet? Għax iż-żejt kien 120 dollaru l-barmil," qal Simon Busuttil. "Meta kienu qed isiru l-istudji fuq l-interconnector ukoll qalu li mhux mistenni jorħos ħafna l-elettriku, imma ż-żejt kien 130, 140 il-barmil mhux ovvja li se jgħidu hekk," qal Simon Busuttil dwar rapport li jmerih. "Ejja naraw mhux x'qal xi ħadd imma meta qalha. Jekk jien qed inkellmek u ż-żejt huwa terz ta' li kien meta dak kiteb ir-rapport trid tikkunsidra," żied jgħid Simon Busuttil. X'jgħid ir-rapport? Il-Kap tal-Oppożizzjoni jew ma kienx jaf x'fih ir-rapport jew jekk qara r-rapport ma qalx il-verità. Ir-rapport tal-Enemalta Malta–Italy Electricity Interconnector Cable Project kien ċar ħafna fit-tbassir tiegħu dwar roħs fil-prezz taż-żejt. Analiżi teknika ppubblikata f'paġna 27 nistgħu nispjegawha f'termini sempliċi. Dakinhar intqal li r-rata tal-prezz taż-żejt se tkun inqas. Saħansitra l-esperti li fasslu dan ir-rapport kienu qed jassumu li l-prezz taż-żejt se jkun $70 il-barmil u li r-rata tal-ewro mad-dollaru tkun ta' 1.45. L-esperti li tkellmu magħna fissru kif dan ifisser prezz taż-żejt ta' €48 il-barmil. Illum il-prezz huwa $50 il-barmil, immar-rata tal-kambju hija ta' 1.09, li tfisser €46 il-barmil. Dan ifisser li l-prezz bħalissa taż-żejt huwa żewġ dollari (5%) biss orħos minn dak fl-istudju li kellu quddiemu l-PN. Biex hawn jaqa' argument ieħor tal-Partit Nazzjonalista li l-prezz tal-enerġija roħos minħabba l-prezz taż-żejt jew l-interconnecor. Għax kif żvelajna l-ġimgħa li għaddiet l-interconnector mhuwiex garanzija ta' prezzijiet orħos. Fir-rapport jgħid li t-tnaqqis fil-prezz b'mod immedjat meta jitlesta l-interconnector kien se jkun ta' 0.7% biss, b'tabella f'paġna 41 turi li fuq medda ta' 25 sena t-tariffi kienu jinżlu għal ftit inqas minn €0.14 għal kull kWh. Dan meta llum għandna tariffa ta' €0.1047. Fuq kollox ir-roħs tal-prezzijiet tal-enerġija ta' 25% li dan il-Gvern għamel fl-ewwel sena tiegħu lanqas f'ħamsa u għoxrin sena ma kienu jsiru. Bla pjan Fuq kollox li Simon Busuttil qed jitkellem dwar il-qasam tal-enerġija bla ħsieb ikkonfermah Simon Busuttil innifsu. Meta fil-programm Dissett kien mistoqsi hux se jippubblika xi studju biex jissostanzja l-argumenti tiegħu dwar il-bidliet li għandu jkun hemm fis-settur, Busuttil qal li le. Mistoqsi dwar jekk għandux studju Busuttil qal: " Le hemm somma? Somma li nħadmet." B'hekk Simon Busuttil ikkonferma li mhux qed jitkellem bil-fatti f'idejh, meta mistoqsi xi prezzijiet tal-enerġija ikun hemm jekk il-Partit Nazzjonalista jkun fil-gvern. "Tista' ttina projections xi prezzijiet se żżommu?" staqsieh il-preżentatur b'Simon Busuttil kapaċi jwieġeb biss "meta jasal il-mument nagħti dan ukoll."